Man, hond van krans geredDie man is na veiligheid gehys. (Foto: Verskaf) ŉ Man is Sondag gered nadat hy etlike meters van ŉ krans in KwaZulu-Natal afgestort het. Die man se lojale hond is ook gered nadat dié glo saam met die man gewag het totdat hulp ontbied is. Die 30-jarige man het saam met sy hond in die gebied van Lunganda naby die Umlazirivier gestap toe hy sowat 15 m by die krans afgeval het. Die hond het glo nie van die krans afgeval nie, maar later teen die helling afgeklim om by die man te sit en wag totdat hulp opdaag. Gavin Raubenheimer, KwaZulu-Natalse soek-en-redding-sameroeper van die Bergklub van Suid-Afrika, sê soek-en-reddingspanne bestaande uit provinsiale nooddienste, die Durbanse metropolisie, die honde-eenheid en lede van die Bergklub is die middag na die toneel ontbied. “Mediese personeel is na die pasiënt afgehys en het hom ondersoek,” sê Raubenheimer. “Die man het verskeie snye opgedoen, sy skouer is uit sy potjie en een van sy bene het ŉ fraktuur.” Die man is op ŉ voubed geplaas en tot bo-op die krans gehys. Hy is na ŉ plaaslike hospitaal geneem vir behandeling. “Nooddienste het die man se getroue hond langs hom aangetref en hom later na veiligheid toe gehys.” Die hond het geen ooglopende beserings opgedoen nie.